OPTIMIST: Filip Rygg tror de tre partiene skal komme til enighet. Foto: Britt Kristin Ese / NRK

De tre byrådspartiene er splittet i synet på traséen mellom sentrum og Åsane. Det største stridsspørsmålet er om skinnene skal legges over Bryggen eller i tunnel mellom sentrum og Sandviken.

Byutvklingsbyråd Filip Rygg (KrF) føler seg likevel trygg på at de tre partiene skal bli enige og at han selv får viljen sin - noe som vil medføre trasé over Bryggen.

– Jeg tror mye ligger til grunn for at vi skal få et greit flertall. Alle partene må gi litt, og da håper jeg vi kan lande på noe som Bergen kan være stolt av om 100 år, sier Rygg.

Han mener den heftige og til tider opphetede debatten har vært konstruktiv.

– Jeg har stor forståelse for at Bybanen er viktig og at vi må lande på noe vi tror på. Det har vært en del luftslott og luftige tanker. De har vi fått sjekket ut og avklart. Nå sitter vi igjen med en fasit, og det gjør at det blir lettere å lande, tror Rygg.